text: Esbjerg kan snuppe DM-guldet
  19 april 2016 kl. 11.10
  Med en sejr i tirsdagens opgør kan Esbjerg vinde det første ishockey-mesterskab siden 2004.
  Efter en lang sæson kan det hele kulminere med jubel, hvis Esbjerg Energy trækker sig sejrrigt ud af kampen mod Herning Blue Fox i Kvik Hockey Arena.
  Med sejren i den seneste hjemmekamp på 2-0 har holdet nu to chancer for at vinde titlen, og spillerne vil selvfølgelig gøre hvad de kan for at afgøre det hele i første forsøg.
  -At vi har matchbold ændrer principielt ikke noget for os. Vi skal være klar tirsdag aften og ikke kigge ret meget længere frem, lyder der fra cheftræner Mark Pederson.
  Den måske afgørende kamp går i gang klokken 20.30 og godt 350 tilrejsende Energy-fans er på plads i Herning.
  Du kan følge kampen direkte her på tvsyd.dk via liveblog. Se også med, når vi sender reportage før kampen fra Herning.
  
  